נמשכת מגמת העלייה בהיקף הלינות במלונות בישראל. המחלקה למחקר כלכלי של התאחדות המלונות פרסמה היום (ב’) את נתוני פברואר 2019 מהם עולה כי בפברואר נרשמו כ-883 אלף לינות תיירים – עלייה של 7% לעומת פברואר אשתקד ועלייה של 27% לעומת פברואר 2017.
לינות התיירים היוו כ-53% מסה”כ הלינות בבתי המלון. מרבית לינות התיירים נרשמו בירושלים (כ-34%) ובת”א (כ-20% מכלל הלינות). העליות הגבוהות ביותר בלינות התיירים בהשוואה לאשתקד נרשמו בנצרת (43%), טבריה וסובב כנרת (17%), ירושלים (9%) ובהרצליה (24%). ניתן לייחס את העלייה בלינות התיירים באזור ירושלים, נצרת וטבריה לתיירות הצליינית שהגיעה לאזורים אלה בחודש זה. ירידות בלינות התיירים נרשמו בנתניה (ירידה של 9% לעומת אשתקד) ובאילת (ירידה של 4% לעומת אשתקד).
עוד עולה מהנתונים כי לינות הישראלים הסתכמו בכ-788 אלף – עלייה של כ-1% לעומת פברואר 2018 ועלייה של 1% בהשוואה לפברואר 2017. סה”כ נרשמו בפברואר כ-1.67 מיליון לינות – עלייה של 4% בהשוואה לפברואר 2018 ועלייה של 13% בהשוואה לפברואר 2017.
בנוסף מפרסמת התאחדות המלונות כי תפוסת החדרים הארצית הסתכמה בכ-64%, עליה של 4% לעומת פברואר 2018 ועליה של 10% לעומת פברואר 2017.
נתונים אלו מתווספים לנתונים החיובים שסיכמו את 2018 והצביעו על עלייה של 9% בלינות התיירים לעומת 2017, ועלייה של 35% בהשוואה ל-2016.
בהתאחדות המלונות ברכו על המשך המגמה החיובית והוסיפו כי הם מזהים אתגר תיירותי בדרום הארץ. “יש להמשיך במאמץ הראוי של משרד התיירות ולפעול להבאת טיסות ותיירים לאזור אילת וים המלח”, נמסר.